CELEX: 32020D1188
Language: hr
Date: 2020-08-07 00:00:00
Title: Provedbena odluka Vijeća (EU) 2020/1188 od 6. kolovoza 2020. o pokretanju automatizirane razmjene daktiloskopskih podataka u Ujedinjenoj Kraljevini

12.8.2020   
               
               
                  HR
               
               
                  Službeni list Europske unije
               
               
                  L 265/1
               
            
         PROVEDBENA ODLUKA VIJEĆA (EU) 2020/1188
         od 6. kolovoza 2020.
         o pokretanju automatizirane razmjene daktiloskopskih podataka u Ujedinjenoj Kraljevini
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Odluku Vijeća 2008/615/PUP od 23. lipnja 2008. o produbljivanju prekogranične suradnje, posebno u suzbijanju terorizma i prekograničnog kriminala (1), a posebno njezin članak 33.,
         uzimajući u obzir mišljenje Europskog parlamenta (2),
         budući da:
         
                     (1)
                  
                  
                     U skladu s člankom 25. stavkom 2. Odluke 2008/615/PUP dostava osobnih podataka predviđena u toj odluci ne smije se obavljati dok opće odredbe o zaštiti podataka utvrđene u poglavlju 6. te odluke ne budu provedene u nacionalnom pravu državnih područja država članica koje su uključene u takvu dostavu.
                  
               
                     (2)
                  
                  
                     Člankom 20. Odluke Vijeća 2008/616/PUP (3) predviđeno je da se provjera toga da je uvjet iz uvodne izjave 1. ispunjen u vezi s automatskom razmjenom podataka u skladu s poglavljem 2. Odluke 2008/615/PUP provodi na osnovi izvješća o ocjeni utemeljenog na upitniku, ocjenjivačkom posjetu i pokusu.
                  
               
                     (3)
                  
                  
                     U skladu s poglavljem 4. točkom 1.1. Priloga Odluci 2008/616/PUP upitnik koji sastavlja odgovarajuća radna skupina Vijeća odnosi se na svaku automatiziranu razmjenu podataka i država članica treba ga popuniti čim smatra da ispunjava preduvjete za dijeljenje podataka u odgovarajućoj kategoriji podataka.
                  
               
                     (4)
                  
                  
                     Ujedinjena Kraljevina ispunila je upitnik o zaštiti podataka i upitnik o razmjeni daktiloskopskih podataka.
                  
               
                     (5)
                  
                  
                     Ujedinjena Kraljevina provela je uspješan pokus s Njemačkom.
                  
               
                     (6)
                  
                  
                     Obavljen je ocjenjivački posjet Ujedinjenoj Kraljevini i njemački ocjenjivački tim sastavio je izvješće o ocjenjivačkom posjetu te ga je proslijedio odgovarajućoj radnoj skupini Vijeća.
                  
               
                     (7)
                  
                  
                     Vijeću je predstavljeno cjelovito izvješće o ocjeni u kojem su sažeti rezultati upitnika, ocjenjivačkog posjeta i pokusa u vezi s razmjenom daktiloskopskih podataka.
                  
               
                     (8)
                  
                  
                     Vijeće je 2. prosinca 2019., nakon što je utvrdilo suglasnost svih država članica za koje je Odluka 2008/615/PUP obvezujuća, zaključilo da je Ujedinjena Kraljevina u potpunosti provela opće odredbe o zaštiti podataka utvrđene u poglavlju 6. Odluke 2008/615/PUP. Nadalje, Vijeće je zatražilo da Ujedinjena Kraljevina do 15. lipnja 2020. preispita svoju politiku isključivanja profila osumnjičenika iz automatizirane razmjene daktiloskopskih podataka s obzirom na operativno iskustvo s razmjenom daktiloskopskih podataka i mutatis mutandis s obzirom na objašnjenja u izvješću o ocjenjivačkom posjetu u vezi s razmjenom podataka o DNK-u.
                  
               
                     (9)
                  
                  
                     Dopisima od 15. i 19. lipnja 2020. Ujedinjena Kraljevina obavijestila je Europsku uniju o odluci svoje vlade da profile osumnjičenika uključi u automatiziranu razmjenu biometrijskih podataka (DNK i, prema potrebi, otisci prstiju) u okviru niza podataka koji se mogu dijeliti na temelju prümskih odluka te ju je obavijestila da će početi poduzimati potrebne mjere za provedbu te odluke u cijeloj Ujedinjenoj Kraljevini.
                  
               
                     (10)
                  
                  
                     Nakon informacija koje je Ujedinjena Kraljevina dostavila u skladu s Provedbenom odlukom Vijeća (EU) 2019/968 (4), Ujedinjena Kraljevina stavila je na raspolaganje podatke o DNK-u osumnjičenikâ u skladu s Odlukom 2008/615/PUP. Stoga svi podaci o DNK-u kojima raspolažu tijela kaznenog progona Ujedinjene Kraljevine čine dio niza podataka koji se mogu dijeliti na temelju prümskih odluka, koji su stavljeni na raspolaganje tijelima kaznenog progona država članica, uz potpuno poštovanje načela dostupnosti. Načelo dostupnosti poštuje se i kad je riječ o daktiloskopskim podacima. Nikakvi daktiloskopski podaci nisu isključeni iz razmjene biometrijskih podataka s Ujedinjenom Kraljevinom.
                  
               
                     (11)
                  
                  
                     Stoga bi Ujedinjena Kraljevina za potrebe automatiziranog pretraživanja daktiloskopskih podataka trebala imati pravo primati i dostavljati osobne podatke na temelju članka 9. Odluke 2008/615/PUP.
                  
               
                     (12)
                  
                  
                     Člankom 33. Odluke 2008/615/PUP Vijeću se dodjeljuju provedbene ovlasti s ciljem donošenja mjera potrebnih za provedbu te odluke, posebno u pogledu primanja i dostavljanja osobnih podataka u skladu s tom odlukom.
                  
               
                     (13)
                  
                  
                     S obzirom na to da su ispunjeni uvjeti te je proveden postupak za pokretanje izvršavanja tih provedbenih ovlasti, trebalo bi donijeti provedbenu odluku o pokretanju automatizirane razmjene daktiloskopskih podataka u Ujedinjenoj Kraljevini kako bi se toj državi članici omogućilo da prima i dostavlja osobne podatke na temelju članka 9. Odluke 2008/615/PUP.
                  
               
                     (14)
                  
                  
                     Odluka 2008/615/PUP obvezujuća je za Dansku i Irsku te one stoga sudjeluju u donošenju i primjeni ove Odluke kojom se provodi Odluka 2008/615/PUP.
                  
               
                     (15)
                  
                  
                     U skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (5), pravo Unije primjenjuje se na Ujedinjenu Kraljevinu i u njoj do kraja prijelaznog razdoblja. Stoga je Odluka 2008/615/PUP obvezujuća za Ujedinjenu Kraljevinu te one stoga sudjeluju u primjeni ove Odluke kojom se provodi Odluka 2008/615/PUP,
                  
               DONIJELO JE OVU ODLUKU:
         
            Članak 1.
            Ujedinjena Kraljevina za potrebe automatiziranog pretraživanja daktiloskopskih podataka ima pravo primati i dostavljati osobne podatke na temelju članka 9. Odluke 2008/615/PUP od 11. kolovoza 2020. i u skladu s tom odlukom.
         
         
            Članak 2.
            Ova Odluka stupa na snagu sljedećeg dana od dana objave u Službenom listu Europske unije.
            Ova Odluka primjenjuje se u skladu s Ugovorima.
         
         
            Sastavljeno u Bruxellesu 6. kolovoza 2020.
            
               
                  Za Vijeće
               
               
                  Predsjednik
               
               M. ROTH
            
         
         
            (1)  SL L 210, 6.8.2008., str. 1.
         
         
            (2)  Mišljenje od 13. svibnja 2020. (još nije objavljeno u Službenom listu).
         
            (3)  Odluka Vijeća 2008/616/PUP od 23. lipnja 2008. o provedbi Odluke 2008/615/PUP o produbljivanju prekogranične suradnje, posebno u suzbijanju terorizma i prekograničnog kriminala (SL L 210, 6.8.2008., str. 12.).
         
            (4)  Provedbena odluka Vijeća (EU) 2019/968 od 6. lipnja 2019. o pokretanju automatizirane razmjene podataka s obzirom na podatke o DNK-u u Ujedinjenoj Kraljevini (SL L 156, 13.6.2019., str. 8.).
         
            (5)  SL L 29, 31.1.2020., str. 7.